**ČETVRTAK NA ZFF-u**

**Na programu: *Kućna njega* i *Rat*, nacionalni kandidati za Oscara, u glavnom programu (uz gostovanje redatelja *Kućne njege*, Sláveka Horáka) • novo ostvarenje autora *Konačnog pada* u programu Velikih 5 • masterclass poznatog danskog montažera Jespera Osmunda • promocija knjige filmskog kritičara Marka Njegića**

Četvrtak u **kinu Europa** donosi dva nova ostvarenja iz niza cjelovečernjih filmova koji ove godine sudjeluju u utrci za Zlatna kolica! U **19:00** prikazat će se aktualni češki kandidat za Oscara, ***Kućna njega***. Film koji režijski potpisuje **Slávek Horák** na gorko-slatki način i uz tipičnu češku vedrinu progovara o suočavanju sa smrtnošću, a s publikom u kinu Europa o filmu će nakon projekcije razgovarati sam redatelj. U **21:30 sati** na programu je ***Rat***, još jedan nacionalni kandidat za Oscara – dansko ostvarenje **Tobiasa Lindholma**, poznatog po nagrađivanoj *Otmici* i scenarijima za nekoliko epizoda danske serije *Borgen*. U filmu glavnu ulogu tumači **Pilou Asbæk**, čije će ime biti poznato svima koji prate spomenuti popularni serijal.

U **kinu Tuškanac** u **20:30** predstavljaju se natjecateljski kratkometražni filmovi iz međunarodne, odnosno nacionalne sekcije (Kockice). Na programu su ***Prezent imperfekt*** argentinskog redatelja **Iara Saida**, te ***Medo mali* Igora Jelinovića** i ***Indonezija* Darije Blažević**. U istom kinu u **18:00 sati** kao dio ponude programa Velikih 5 posjetitelji će moći pogledati novi film **Olivera Hirschbiegela**, redatelja koji se u filmu *Konačan pad* bavio posljednjim danima nacističkog vođe. Njegov novi film, ***13 minuta***, donosi priču o Georgu Elseru, njemačkom tesaru koji je 1939. pokušao izvršiti atentat na Hitlera. Film će zagrebačkoj publici predstaviti scenarist **Fred Breinersdorfer**. U **22:00 sata**, u skopu programa Ponovno s nama, prikazuje se novo ostvarenje dobitnika posebnog priznanja žirija Zagreb Film Festivala iz 2008. godine, **Rodriga Plá**. Njegov novi film, napeti triler ***Čudovište s tisuću glava***, nagrađen je u Varšavi priznanjem za najboljeg redatelja.

**Zagrebački plesni centar** šestog festivalskog dana u sklopu **retrospektive Orsona Wellesa** u **18:00 sati** ugostit će ***Otela***, jednu od vizualno najmaštovitijih i najdojmljivijih ekranizacija Shakespearove drame. Kultno bosanskohercegovačko ostvarenje **Emira Kusturice** iz 1981. – ***Sjećaš li se se Dolly Bell?*** – prikazuje se u **20:30** u sklopu programa Moj prvi film, a u **23:00** rumunjska ekranizacija epa o zlagolasnom vladaru na temelju koje je nastala legenda o Drakuli: film ***Vlad Tepeš*** u režiji **Dorua Năstasea** iz 1979.

U **16:00 sati** u **Dokukinu KIC** održava se **masterclass predavanje** danskog montažera **Jespera Osmunda**, uz projekciju dokumentarnog filma **Frederika Gerttena**, ***Banane!***, čiju montažu potpisuje upravo Osmund. Na istoj se lokaciji u **19:30 sati** prikazuje dokumentarac o stvaranju jednog od najpoznatijih filmova svih vremena, Spielbergovog klasika o malenom izvanzemaljcu koji je postao dijelom opće kulture. Film ***Iza kamere: E.T.*** režirao je **Laurent Bouzereau**.

U **dvorani Müller kina Europa** s početkom u **17:00** promovirat će se knjiga ***FILMoteka*** jednog od najproduktivnijih domaćih filmskih kritičara, **Marka Njegića**.